Мы махуэхэм
ФокIадэм и 13,
махуэку
Урысейм щылажьэ программистым и махуэщ
Байкал гуэлым и махуэщ
Канадэм адэшхуэ-анэшхуэхэм я махуэр щагъэлъапIэ
1736 гъэм Челябинск къалэм и лъабжьэр ягъэтIылъащ.
1741 гъэм Урысей империем унафэ къыщыдэкIащ лэжьэгъуэ махуэм и мардэр сыхьэт 15-м щIигъу зэрымыхъунум теухуауэ.
1762 гъэм Екатеринэ ЕтIуанэр пащтыхь къулыкъум пэрыуващ.
1745 гъэм «Атлас российский» географие къыдэкIыгъуэр япэу дунейм къытехьащ.
1929 гъэм инджылыз щIэныгъэлI-бактериолог Флеминг Александр и къэхутэныгъэщIэм — пенициллиным — и сэбэпынагъыр хэIущIыIу ищIащ.
1937 гъэм Iузэв-тенджыз ФIыцIэ крайр ягуэшащ Краснодар крайрэ Ростов областу.
1942 гъэм Сталинград зауэм щIидзащ.
1999 гъэм террористхэм Москва и Каширскэ шоссе уэрамым тет унэхэм ящыщ зыр къагъэуащ. Абы щIэсахэм ящыщу цIыхуи 124-рэ хэкIуэдащ.
Драматург, режиссёр, УФ-м щIыхь зиIэ и артист, КъБР-м и цIыхубэ артист Тубей Мухьэмэд къызэралъхурэ илъэс 98-рэ ирокъу.
Партизанкэ, Совет Союзым и ЛIыхъужь Космодемьянская Зое къызэралъхурэ илъэс 94-рэ ирокъу. ЦIыхубзхэм ящыщу аращ а цIэ лъапIэр зыфIащар.
Шэрджэс тхакIуэ Шорэ Хьэсин и ныбжьыр илъэс 83-рэ ирокъу.
КъБР-м щIыхь зиIэ и егъэджакIуэ Бицу Георгий и ныбжьыр илъэс 80 ирокъу.
Мэкъумэш щIэныгъэхэм я доктор, КъБКъМА-м и профессор Джыназ Борис и ныбжьыр илъэс 76-рэ ирокъу.
УэрэджыIакIуэ, усакIуэ, композитор, УФ-м и цIыхубэ артист Розенбаум Александр и ныбжьыр илъэс 66-рэ ирокъу.
Тележурналисткэ, «НТВ телекомпание» АО-м и генеральнэ унафэщIым и къуэдзэ, хъыбарыщIэхэмкIэ къудамэм и редактор нэхъыщхьэ Митковэ Татьянэ и ныбжьыр илъэс 61-рэ ирокъу.
Урысей журналист, «Совершенно секретно» газетым и редактор нэхъыщхьэу щыта Боровик Артём къызэралъхурэ илъэс 57-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 21 — 24-рэ, жэщым градус 15 — 16 щыхъунущ.
ФокIадэм и 14,
мэрем
1812 гъэм мафIэсышхуэм зэщIищта Москва дыхьащ Наполеон и дзэр. Ар бийм зауэншэу иратыну зэгурыIуат, къалэри дзэри хъума хъун папщIэ.
1829 гъэм Урысеймрэ Тыркумрэ Iэ традзащ Адрианополь мамырыгъэ зэгурыIуэныгъэм.
1853 гъэм Тыркум Урысейм зауэ кърищIылIащ. Кърым зауэм щIидзащ.
1896 гъэм Санкт-Петербург телеграф агентствэм лэжьэн щIидзащ.
1911 гъэм Киев дэт Оперэ театрым кIэрахъуэкIэ щаукIыну хэтащ Урысейм и Министрхэм я Советым и унафэщI Столыпин Пётр. Абдеж къыщытехуа уIэгъэхэм ар илIыкIащ фокIадэм и 18-м.
1917 гъэм ПIалъэкIэ лажьэ Правительствэм Урысейр республикэу зэрыщытыр хэIущIыIу ищIащ.
1936 гъэм Быковэ аэропортым лэжьэн щIидзащ — цIыху къезышэкI кхъухьлъатэхэр пIалъэ хэхам тету телъэтыкIыу зэтраублащ.
1960 гъэм ЩIыдагъэ зыщэ къэралхэм я зэгухьэныгъэр (ОПЕК) къызэрагъэпэщащ. Абы хыхьащ Иракыр, Ираныр, Кувейтыр, Сауд Хьэрыпыр, Венесуэлэр.
1973 гъэм Къалэ-лIыхъужь цIэр фIащащ Новороссийскрэ Керчрэ.
2003 гъэм Эстониер Европэ зэгухьэныгъэм хыхьащ.
Генерал-майор, КъуэкIыпIэ Жыжьэм пащтыхьым щиIа армэм и командующэу щыта Хьэгъундокъуэ Едыдж къызэралъхурэ илъэси 147-рэ ирокъу.
Шэрджэс тхакIуэ Хъыту Сайдин къызэралъхурэ илъэси 104-рэ ирокъу.
Теленэтынхэр езыгъэкIуэкI, СССР-м и цIыхубэ артист Кириллов Игорь и ныбжьыр илъэс 86-рэ ирокъу.
ХьэрычэтыщIэ, политик, жылагъуэ лэжьакIуэ цIэрыIуэу щыта Дер Станислав къызэралъхурэ илъэс 71-рэ ирокъу.
Экономикэ щIэныгъэхэм я доктор, КъБКъМУ-м и профессор Щоджэн БетIал и ныбжьыр илъэс 68-рэ ирокъу.
Педагогикэ щIэныгъэхэм я кандидат, потребкооперацэм щыхурагъаджэу Белгород дэт университетым Налшык щиIа къудамэм и егъэджакIуэу щыта ХьэфIыцIэ Эльмирэ къыщалъхуа махуэщ.
2008 — 2012 гъэхэм УФ-м и Президенту щыта, 2012 гъэ лъандэрэ къэралым и Правительствэм и УнафэщI Медведев Дмитрий и ныбжьыр илъэс 53-рэ ирокъу.
Франджым щыщ биатлонист цIэрыIуэ, Олимп джэгухэм тIэунейрэ я чемпион, олимпиадэхэм дыжьын медалитI къыщызыхьа, дунейм хэнейрэ и чемпион Фуркад Мартен и ныбжьыр илъэс 30 ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 21 — 25-рэ, жэщым градус 16 — 17 щыхъунущ.
Зыгъэхьэзырар
ЖЬЭКIЭМЫХЪУ Маринэщ.
